Predkladacia správa

Predkladaný materiál je plnením uznesenia vlády č. 1154/2001 z 12. decembra 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii, ktorým uložila ministrovi hospodárstva predložiť na rokovanie vlády priority priemyselnej politiky na roky 2002-2004.
Materiál nadväzuje na „Rozpracovanie princípov priemyselnej politiky Európskej únie na podmienky Slovenskej republiky (Stratégia rozvoja slovenského priemyslu pre 21. storočie)“, ktorý ministerstvo hospodárstva vypracovalo a vláda SR schválila v roku 1999.
Uvedený materiál novo definoval obsah priemyselnej politiky.   Podľa tohto dokumentu pre priemyselnú politiku „hlavnými nástrojmi nie sú priame zásahy do fungovania trhu, za ktoré možno považovať stanovovanie cien, regulovanie objemu výroby a plánovanie vývoja oboch indikátorov do budúcnosti, ale je ním predovšetkým odstraňovanie bariér, ktoré bránia fungovaniu trhu a zlepšovanie rámcových podmienok pre jeho fungovanie.“
V nadväznosti na „Rozpracovanie princípov priemyselnej politiky Európskej únie na podmienky Slovenskej republiky (Stratégia rozvoja slovenského priemyslu pre 21. storočie)“ predkladaný materiál definuje priority priemyselnej politiky na roky 2002-2004.  K uvedenému obdobiu sa viažu ciele, ktorých splnenie je reálne v horizonte rokov 2002-2004, t.j. ide o krátkodobé priority na roky 2002-2004.  Zároveň však v danom období medzi priority slovenskej priemyselnej politiky patria ciele, ktoré presahujú uvedené časové obdobie, a ktoré je preto možné označiť za dlhodobé priority slovenskej priemyselnej politiky. 
Uvedenému prístupu je prispôsobená aj štruktúra materiálu, ktorý definuje päť priorít na roky 2002-2004 a päť dlhodobých priorít, ktorých naplnenie presahuje horizont roku 2004.
Priority na roky 2002 – 2004:
1.	2002: príprava a schválenie sektorového operačného programu Ekonomický rozvoj v rámci Národného rozvojového plánu 
2.	2002-2003: príprava inštitucionálneho rámca pre štrukturálne fondy EÚ
3.	2002-2004: dokončenie reštrukturalizácie a privatizácie v priemysle
4.	2002-2004: zvýšenie efektívnosti podporných programov
5.	2002-2004: analýza efektov konvergencie cenovej a mzdovej hladiny po vstupe SR do EÚ, analýza dôsledkov pripojenia SR k EMÚ
Dlhodobé priority presahujúce horizont roku 2004:
6.	Zvyšovanie konkurenčnej schopnosti slovenského priemyslu ako základný cieľ priemyselnej politiky
7.	Podpora priemyselnej globalizácie
8.	Zvyšovanie prílevu neprivatizačných priamych zahraničných investícií
9.	Zlepšovanie podmienok pre podnikanie a investovanie v SR
10.	Zvyšovanie inovatívnosti v slovenskej priemyselnej výrobe.
Predkladaný materiál kladie veľký dôraz na globálny kontext, v ktorom je potrebné priority slovenskej priemyselnej politiky definovať, pretože pre slovenskú ekonomiku – ako malú a otvorenú ekonomiku – majú integračné tendencie vo svetovej ekonomike a ich adekvátna reflexia v politike vlády kľúčový strategický význam.
Materiál nemá finančný, ekonomický, environmentálny vplyv ani vplyv na zamestnanosť.
Materiál bol predmetom medzirezortného pripomienkového konania a na rokovanie vlády SR sa predkladá bez rozporov.